Heikossa kunnossa ollut eläkeläismies joutui pakenemaan turvakotiin jouduttuaan kolmesti ryöstäjien uhriksi omassa kodissaan. Poliisi ilmoitti, ettei se kykene varmistamaan uhrin turvallisuutta.

Naamiomies kiipesi uhrin parvekkeelle, rikkoi lasin vasaralla ja tunkeutui sisään. Kuvituskuva. MOSTPHOTOS

Hangon keskustassa asunut heikkokuntoinen eläkeläismies joutui muuttamaan turvakotiin toiselle paikkakunnalle jouduttuaan kolme kertaa kotiinsa tunkeutuneiden miesten ryöstämäksi.

Viimeisimmän ryöstön jälkeen poliisi oli ilmoittanut miehelle, etteivät sen resurssit riittäneet tämän turvallisuuden jatkuvaan varmistamiseen. Turvakodista mies muutti salaiseen osoitteeseen vieraalle paikkakunnalle.

Sisään parvekkeelta

Turvakotiin uhrin ajoi lopullisesti viime vuoden elokuussa myöhään illalla sattunut ryöstö, törkeä kotirauhan rikkominen sekä vapaudenriisto. Pitkäkadulla kerrostalossa asunut mies havahtui ovikellon soittoon, mutta ei uskaltanut avata, koska soittaja oli peittänyt ovisilmän.

Hetken kuluttua joku koputti hänen toisessa kerroksessa sijainneen parvekkeensa oveen. Mies ei edelleenkään uskaltanut avata, jolloin parvekkeelle tullut iski oven lasin säpäleiksi ja tunkeutui sisään.

Tunkeutuja oli peittänyt kasvonsa rätillä ja tuli vasara kohotettuna eläkeläismiestä kohti. Naamiomies riisti uhrilta tämän kännykät ja heitti ne rikki lattialle, minkä jälkeen hän avasi oven rikoskumppanilleen.

Tilanteessa eläkeläismies sai myös nyrkistä päähänsä niin, että hänen silmälasinsa särkyivät. Ryöstäjät ottivat uhrin lompakon ja auton avaimet sekä pakottivat tämän mukaansa nostamaan rahaa pankkiautomaatilta.

Jättivät yöhön

Uhri pelkäsi henkensä edestä, eikä uskaltanut panna vastaan. Hänet oli jo kahdesti aiemmin ryöstetty vastaavalla tavalla.

Saatuaan uhkaamalla uhrin pankkikortin tunnusluvun ryöstäjät suuntasivat nostoautomaatille. He tyhjensivät eläkeläismiehen tilin, 80 euroa. Öinen muilutus jatkui vielä keskustan ulkopuolelle, missä ryöstäjät jättivät uhrinsa pois autosta.

Heikossa kunnossa olleella eläkeläismiehellä ei enää ollut kännykkää, jolla hän olisi voinut soittaa hätäkeskukseen. Mies pystyi kuitenkin kävelemään kotiinsa, mistä poliisit herättivät hänet seuraavana aamuna.

Poliisilla oli uhrille asiaa: Miehen auto oli löydetty poltettuna kaupungin ulkopuolelta.

Uhri totesi, ettei hänellä iäkkäänä ja heikkokuntoisena ollut mitään mahdollisuutta torjua juuri tapahtunutta ryöstöä.

”Häikäilemätön teko”

Esitutkinnassa selvisi, että parvekkeelta tullut mies oli syyllistynyt myös eläkeläismiehen edelliseen, vastaavan kaltaiseen ryöstöön. Syyttäjän mukaan viimeisin teko oli suunnitelmallinen, ja ryöstäjät olivat siinä hyödyntäneet aiempaa tietoa uhrin soveltuvuudesta rikoksen kohteeksi.

Kummallakin ryöstäjällä on rikollinen menneisyys. Miehet kiistivät eläkeläiseen kohdistuneen rikoksen. mutta kumpikaan ei halunnut tulla kuulluksi oikeudessa.

Myöskään 69-vuotiasta uhria ei nähty salissa edes videolta, sillä mies oli loukkaantunut ja joutunut sairaalaan istuntopäivän alla. Häntä voitiin kuulla ainoastaan puhelimitse.

Oikeus kuitenkin katsoi muun muassa dna-näytteiden ja puhelintietojen perusteella, ettei kaksikon syyllisyydestä jäänyt varteenotettavaa epäilyä. Se piti tekoa häikäilemättömänä.

Tuomio pysyi hovissa

Länsi-Uudenmaan käräjäoikeus tuomitsi vuonna 1999 syntyneen Max Mikael Holmbergin yhteensä kolmen vuoden ja neljän kuukauden vankeusrangaistukseen kaikkiaan yhdeksästä eri rikoksesta.

Holmbergin rikoskumppanina toiminut vuonna 1992 syntynyt Jani Mauritz Roth sai kolmen vuoden ja kolmen kuukauden tuomion kaikkiaan kahdeksasta eri rikoksesta. Tuomioon oli yhdistetty aiempi ehdollinen vankeustuomio.

Kaksikko määrättiin maksamaan uhrilleen yhteensä 7500 euron korvaukset kivusta ja kärsimyksestä.

Helsingin hovioikeus vahvisti tuomiot keskiviikkona antamallaan päätöksellä.